b'\n_START_ARTICLE_\nHenrik Kyhl\n_START_PARAGRAPH_\nHenrik Larsen Kyhl (8. august 1793 i S\xc3\xb8sum ved Frederikssund \xe2\x80\x93 12. februar 1866 p\xc3\xa5 Frederiksberg) var en dansk urmager, bror til guldsmeden Peter Kyhl.\n_START_SECTION_\nLiv og gerning\n_START_PARAGRAPH_\nHan var f\xc3\xb8dt i S\xc3\xb8sum ved Frederikssund, hvor faderen, Lars Kyhl, der stammede fra Holsten, var en begavet jordbruger og hjulmand; moderen var Maren Jensdatter. Kyhl, der var den n\xc3\xa6st\xc3\xa6ldste af 10 s\xc3\xb8nner, kom i urmagerl\xc3\xa6re i K\xc3\xb8benhavn, og her etablerede han sig 1818. Sit mekaniske talent viste han i nogle forbedringer ved uret, bl.a. opfandt han et originalt kileindgribningssystem, men han havde ogs\xc3\xa5 interesser i andre retninger. 1827 konstruerede han den gadelygte, der benyttedes i K\xc3\xb8benhavn til 1857, og i 1835 en mekanisk blindramme. Blandt sine kolleger var han s\xc3\xa5 vel anset, at han fra 1832-38 var oldermand for K\xc3\xb8benhavns Urmagerlav, men ogs\xc3\xa5 uden for denne sn\xc3\xa6vrere kreds fik han betydning._NEWLINE_I 1838 blev han en af Stadens 32 m\xc3\xa6nd og senere borgerrepr\xc3\xa6sentant, hvad han var til 1859, og 1840 valgt til st\xc3\xa6ndersuppleant deltog han 1844 og 1846 i st\xc3\xa6nderforsamlingerne i Roskilde. Han tilh\xc3\xb8rte tidens frisindede retning, var 1835 medstifter af Selskabet for Trykkefrihedens rette Brug og i 1838 af Industriforeningen, i hvilken han var en virksom repr\xc3\xa6sentant lige til 1863. Ogs\xc3\xa5 for stiftelsen af Tivoli (1843) interesserede han sig, og han var i flere \xc3\xa5r (til 1857) formand for dets bestyrelse og i perioder ogs\xc3\xa5 direkt\xc3\xb8r. I 1840 blev han medlem af komiteen til unders\xc3\xb8gelse af K\xc3\xb8benhavns lavsv\xc3\xa6sen. 1848 var han medstifter af Det skandinaviske Selskab, og samme \xc3\xa5r valgtes han til medlem af valgbestyrelsen for K\xc3\xb8benhavn ved valget af deputerede til den bebudede Rigsforsamling. I sine sidste \xc3\xa5r syslede han meget med magnetiske og andre fysiske fors\xc3\xb8g. Han d\xc3\xb8de 12. februar 1866.\n_START_SECTION_\n\xc3\x86gteskab\n_START_PARAGRAPH_\n26. februar 1817 \xc3\xa6gtede han Sophie Dorothea Grosskopf (3. december 1792 \xe2\x80\x93 18. december 1861), datter af t\xc3\xb8jmagermester Christian Philip Grosskopf og Anna Dorothea f. Schi\xc3\xb8nning.\n_START_SECTION_\nGravsted\n_START_PARAGRAPH_\nHan er begravet p\xc3\xa5 Solbjerg Parkkirkeg\xc3\xa5rd.'